הארגון השיעי הודיע כי 12 חיילי צה"ל חצו את הגדר מחוץ לכפר מיס אל-ג'בל שבלבנון באזור הקו הכחול בשעה 1:20 הלילה. לטענתם חיילים עסקו בהתקנת מכשירי מעקב המורכבים ממצלמה וממשדר הניזונים מאנרגיית השמש. סגן מזכ"ל חזבאללה: "סופה של ישראל יגיע רק דרך התנגדות חמושה"
ארגון חיזבאללה הודיע היום (רביעי) כי צה"ל התקין מכשירי מעקב בסמוך לכפר מיס אל-ג'בל שבלבנון.
לטענת הארגון החיילים התקינו מכשירי מעקב המורכבים ממצלמה וממשדר סולאריים, לאחר שחצו את הגדר באזור הקו הכחול בשעה 1:20 הלילה.
בתוך כך הלילה תקף חיל האוויר בסמוך לשעה 3:00 משלוחי נשק מצבא אסד שיועדו לארגון חיזבאללה סמוך לעיר אל-קטייפה שמצפון לדמשק, כך מדווחים כלי תקשורת לבנוניים. לא נגרם נזק ולא נפגעו אנשים.
לפי הדיווחים, מטוסי קרב של חיל האוויר שיגרו שני טילים לעבר מטרות באל-קטייפה ובאזור הרי אלקלמון, לא הרחק מגבול סוריה-לבנון - לפני שמשלוח הנשק חצה את הגבול מסוריה ללבנון.
נעים קאסם, סגן מזכ"ל חזבאללה, התייחס למצב הביטחוני בצפון במהלך ראיון עם סוכנות הידיעות האיראנית תסנים. "סופה של ישראל יגיע רק דרך התנגדות חמושה", אמר. קאסם הוסיף כי במידה והפלסטינים לא ישתמשו בנשק באינתפאדה שלהם "היא לא תוביל לשום מקום".